b'\n_START_ARTICLE_\nGrad \xc5\xbdebnik\n_START_SECTION_\nZgodovina\n_START_PARAGRAPH_\nGrad je prvi\xc4\x8d omenjen posredno v dokumentu iz leta 1150, ko nastopa kot pri\xc4\x8da vitez \xc2\xbbRoudgerus de Sibeneccke". Nastal je na obmo\xc4\x8dju posesti rodu grofice Heme Bre\xc5\xa1ko-Seli\xc5\xa1ke. Takrat so ga posedovali \xc5\xbeebni\xc5\xa1ki vitezi, ki so bili sprva ministerijali Spanheimov, grad z gospo\xc5\xa1\xc4\x8dino pa je bil spanheimski fevd do 1148. Spanheime kot fevdalne gospode so nasledili Traungauci (1148-1192), Babenber\xc5\xbeani (1192-1246), Otokar II. P\xc5\x99emysl (1261-1276) in kraj\xc5\xa1i \xc4\x8das Vovbr\xc5\xa1ki. Grof Ulrik Vovbr\xc5\xa1ki je grad leta 1286, ki je takrat prvi\xc4\x8d neposredno  omenjen kot castrum in Sybenekke, prodal vojvodi Albertu Habsbur\xc5\xa1kemu. Ta ga je nato leta 1291 izro\xc4\x8dil Tirolskim grofom, koro\xc5\xa1kim vojvodam na Kranjskem in v savinjski grofiji. _NEWLINE_\xc5\xbdebni\xc5\xa1ki vitezi, ki so izumrli konec 13. stoletja, so bili ministerijali vsakokratnih lastnikov. Tako je bil omenjeni Rudiger traungavski ministerial, kot tudi njegov istoimeni sin, nato se leta 1175 omenja Wolfel, 1188 brata Oton in Toma\xc5\xbe \xc5\xbdebni\xc5\xa1ka. Po letu 1261 je grad in gospo\xc5\xa1\xc4\x8dino upravljal gradi\xc5\xa1\xc4\x8dan \xc4\x8de\xc5\xa1kega kralja Otokarja II. P\xc5\x99emysla  Teoderik s Stanga pri Deutschlandsbergu. Po Otokarjevi smrti leta 1278 je njegova biv\xc5\xa1a \xc5\xbeena in pravnukinja Leopolda VI. Babenber\xc5\xa1kega, sedaj poro\xc4\x8dena z Ulrikom Vovbr\xc5\xa1kim zahtevala tudi \xc5\xbdebnik. Za odpoved se je sporazumela s kraljem Rudolfom Habsbur\xc5\xa1kim za odpravnino za katero je z mo\xc5\xbeem prejela v zastavo ve\xc4\x8d gradov vklju\xc4\x8dno z \xc5\xbdebnikom. Rudolfov sin Albrecht je leta 1291 grad odkupil in ga predal Tirolskim. Pred letom 1328 je tirolski grof kot kranjski gospod \xc5\xbdebnik podeljeval v zakup. Habsbur\xc5\xbeani so po prevzemu Kranjske leta 1336 grad \xc5\xbdebnik in druge zastavili Frideriku \xc5\xbdovne\xc5\xa1kemu. Na gradu je takrat \xc5\xbeivel tirolski de\xc5\xbeelnokne\xc5\xbeji gradi\xc5\xa1\xc4\x8dan neki Herman in njegov sin Jurij, ki sta de\xc5\xbeelnemu glavarju Frideriku \xc5\xbdovne\xc5\xa1kemu leta 1340 obljubila zvestobo. _NEWLINE_Po letu 1366 so gospo\xc5\xa1\xc4\x8dino in grad pridobili v last Celjski grofje od nekega Hansa iz Kamnika. Na gradu so imeli gradi\xc5\xa1\xc4\x8dane, ki so upravljali z gospo\xc5\xa1\xc4\x8dino; med letoma 1421 in 1438 je to bil Jurij I. pl. \xc5\xa0irski (Scheyer). Leta 1442 je grad razru\xc5\xa1il celjski vojskovodja Jan Vitovec in ga niso ve\xc4\x8d obnovili. Gospo\xc5\xa1\xc4\x8dina je bila zdru\xc5\xbeena z Rade\xc4\x8dami, sede\xc5\xbe pa je bil prenesen na stari grad Rade\xc4\x8de. Po smrti zadnjega Celjana leta 1456 je grad in gospostvo postalo de\xc5\xbeelnokne\xc5\xbeji fevd, vendar ga takratni gradi\xc5\xa1\xc4\x8dan in oskrbnik ni hotel izro\xc4\x8diti cesarju Frideriku._NEWLINE_Leta 1458  je \xc5\xbdebnik, kot de\xc5\xbeelnokne\xc5\xbeji fevd dobil v zastavo Hans Mehovski,  od leta 1478 Bernard Griebinger, od 1482 do 1485 Viljem Dollacher, leta 1493 Ludvik pl. Gall Gallenstein, leta 1497 Filip pl. Werngkh in do leta 1511 Pavel pl. Liechteinstein. Vsaj leta 1507 je bil oskrbnik Andrej (V.) pl. Turja\xc5\xa1ki. Po letu  1511 ga je imel v zakupu \xc5\xbdiga pl. Mordax, nekdanji oskrbnik v Mokronogu, nato ga je imel od 1517 v zastavi gospod \xc5\xbdiga Vi\xc5\xa1njegorski. Pred 1581 ga je imel v zastavi Karel pl. Vi\xc5\xa1njegorski, varuh njegovih dedi\xc4\x8dev Janez pl. Gallenberg je leta 1581 gospostvo prodal Viljemu pl. Lambergu z Bo\xc5\xa1tanja pri Sevnici. Ta je 1598 zastavne pravice prenesel na Inocenca pl. Moscona, ki je razru\xc5\xa1eni grad in posest kupil leta 1618. Po letu 1650 je gospo\xc5\xa1\xc4\x8dino \xc5\xbdebnik kupil   baron Andrej Danijel Mordax. V lasti te rodbine je bilo gospostvo do leta 1689.'